त ७ 


श्रीराधासुधारातक 


की 


हीन हों अधीन हों तिहारो ब्रजसाहिबनी, 
हिये में मलीन करुना की ओर ढरिये। 
भारी भवसागर में बौरत परेह मोहि, 
काम क्रोध लोभ मोह लागे सब अरिये॥ 
बुरो भलो जेसो तेसो तेरे द्वार परयौ में तो, 
मेरे गुन औगुन तें मन में न घरिये। 
कीरतिकिसोरी वृषभान की दुहाई तोहि, 
लञ्च लच्छ भाँति सों हठी की पच्छ करिये॥ 

प्राकथन 

प्रस्तुत सदग्रन्थ के रचनाकार “श्रीहठीजी” का अवतरण सम्बन्धित 
वृतान्त अज्ञात है, ग्रन्थ के रचनाकालानुसार इनके जन्म का समय अठारहवीं 
शताब्दी कहा जाता है । इस कृति का एक प्रकाशन-कार्य सन्‌ १८९७ में 'खड्ग 
विलास प्रेस, बांकीपुर” से हुआ था । सम्भवतः ग्रन्थ का यह सर्वप्रथम प्रकाशन 
था। 

“अवतरित महापुरुष” अलौकिक प्रतिभा के धनी हुआ करते हैं, उनकी 
प्रतिभा चमत्कृति असमोध्व होती हे । भगवद्रस में निमम्न ऐसी ही दिव्य विभूति 
श्रीहढीजी ने अध्यात्मजगत को अपनी आभा से आलोकित किया हे । 
कविताकामिनी के कान्त कविवर हठीजी की “वाणी” मानो साक्षात्कार के पश्चात्‌ 
ही “राधामाधव की लीलाओं” की अभिव्यक्ति कर रही हो, ऐसा उनकी अनूठी 
‘रचनाओं से प्रतीत होता है । भावोद्रेक के साथ-साथ रस, छन्द, अलङ्कार का 
मिश्रण उन 'रचनाओं' में चार चाँद लगा देता हे । सम्पूर्ण भावग्राहीजन आज 
भी उनकी वाणी का आस्वादन करते थकते नहीं हें । ब्रज के विरक्त संत 
सदुगुरुदेव पूज्य बाबा (पद्मश्री श्री रमेश बाबा) ने देखा कि ब्रजेश्वरी श्रीराधारानी 
की लीला-श्रृंगार का बडा ही अद्भुत निरूपण उनके “राघधासुधाशतक' में हुआ 
हे । बस, फिर क्या था? उदारता की सीमा पूज्य बाबा ने निर्णय लिया कि यह 
अद्भुत रस सभी वेष्णवो द्वारा ग्राह्य होना चाहिए । अतः वर्तमान में अनुपलब्ध- 
ग्रन्थ के मुद्रीकरण के लिए आज्ञा दी; यह पावन “ग्रन्थ” श्रीराधारसावगाहनार्थ 
प्रकाशित किया जा रहा है । 

यह प्रकाशन 'ग्रन्थकार के जीवनवृत्त पर प्रकाश डालने के उद्देश्य' से 
नहीं किया गया है प्रत्युत उनकी सुमधुर व अनुपम रचना का रसास्वादन सभी 
रसिकजनों को सहज सुलभ हो सके, यही इस प्रकाशन का पावनमय उद्देश्य 
है। 


श्री रमेश बाबा जी महाराज 


गुण-गरिमागार, करुणा-पारावार, युगललब्ध-साकार इन विभूति 
विशेष गुरुप्रवर पूज्य बाबाश्री के विलक्षण विभा-वैभव के वर्णन का 
आद्यन्त कहाँ से हो यह विचार कर मन्द मति की गति विथकित हो जाती 
है। 

विधि हरि हर कवि कोविद बानी । 

कहत साधु महिमा सकुचानी ॥ 

सो मो सन कहि जात न कैसे । 

साक बनिक मनि गुन गन जैसे ॥ 

(श्रीरामचरितमानस, बालकाण्ड -३क) 

पुनरपि 

जो सुख होत गोपालहि गाये । 

सो सुख होत न जप तप कीन्हे, कोटिक तीरथ न्हाये । 


(सूर-विनयपत्रिका) 
अथवा 
रस सागर गोविन्द नाम है रसना जो तू गाये । 
तो जड जीव जनम की तेरी बिगडी हू बन जाये ॥ 
जनम-जनम की जाये मलिनता उज्चलता आ जाये ॥ 


(बाबाश्री द्वारा रचित 'बरसाना' से संग्रहीत) 
कथनाशय इस पवित्र चरित्र के लेखन से निज कर व गिरा पवित्र 
करने का स्वसुख व जनहित का ही प्रयास है । 
अध्येतागण अवगत हों इस बात से कि यह 'लेख' मात्र सांकेतिक 
परिचय ही दे पाएगा अशेष श्रद्धास्पद (बाबाश्री) के विषय में । 
सर्वगुणसमन्वित इन दिव्य-विभूति का प्रकर्ष-आर्ष जीवन-चरित्र कहीं 
लेखन-कथन का विषय है? 


Ea 


"करनी करूणासिन्धु की मुख कहत न आवै" 
(सूर-विनयपत्रिका) 


मलिन अन्तस्‌ में सिद्ध सन्तो के वास्तविक वृत्त को यथार्थ रूप से 
समझने की क्षमता ही कहाँ, फिर लेखन की बात तो अतीव दूर है तथापि 
इन लोक-लोकान्तरोत्तर विभूति के चरितामृत की श्रवणाभिलाषा ने 
असंख्यो के मन को निकेतन कर लिया, अतएव सार्वभौम महत्‌ वृत्त को 
शब्दबद्ध करने की धृष्टता की । 

तीर्थराज प्रयाग को जिन्होंने जन्मभूमि बनने का सौभाग्य-दान 
दिया । माता-पिता के एकमात्र पुत्र होने से उनके विशेष वात्सल्यभाजन 
रहे | ईश्वरीय-योजना ही मूल हेतु रही आपके अवतरण में | दीर्घकाल 
तक अवतरित दिव्य दम्पति स्वनामधन्य श्री बलदेव प्रसाद शुक ('शुक्क 
भगवान्‌' जिन्हें लोग कहते थे) एवं श्रीमती हेमेश्वरी देवी को सन्तान- 
सुख अप्राप्य रहा, सन्तान-प्राप्ति की इच्छा से कोलकाता के समीप 
तारकेश्वर में जाकर आर्त पुकार की, परिणामतः सन्‌ १९३० पौष मास 
की सप्तमी को रात्रि ९:२७ बजे कन्यारत्न श्री तारकेश्वरी (दीदी जी) का 
अवतरण हुआ, अनन्तर दम्पत्ति को पुत्र-कामना ने व्यथित किया । 
पुत्र-प्राप्ति की इच्छा से कठिन यात्रा कर रामेश्वर पहुँचे, वहाँ जलान्न त्याग 
कर शिवाराधन में तल्लीन हो गये, पुत्र कामेष्टि महायज्ञ किया । आशुतोष 
हैं रामेश्वर प्रभु, उस तीकव्राराधन से प्रसन्न हो तृतीय रात्रि को माता जी 
को सर्वजगन्निवासावास होने का वर दिया । शिवाराधन से सन्‌ १९३८ 
पौष मास कृष्ण पक्ष की सप्तमी तिथि को अभिजित मुहूर्त मध्याह्न १२ 
बजे अद्भुत बालक का ललाट देखते ही पिता (विश्व के प्रख्यात व प्रकाण्ड 
ज्योतिषाचार्य) ने कह दिया - 


“यह बालक गृहस्थ ग्रहण न कर नैष्ठिक ब्रह्मचारी ही रहेगा, इसका 
प्रादुर्भाव जीव-जगत के निस्तार निमित्त ही हुआ है ।” 

वही हुआ, गुरु-शिष्य परिपाटी का निर्वाहन करते हुए शिक्षाध्ययन 
को तो गये किन्तु बहु अल्पकाल में अध्ययन समापन भी हो गया | 


" अल्पकाल विद्या बहु पायी" 


गुरुजनों को गुरु बनने का श्रेय ही देना था अपने अध्ययन से । 
सर्वक्षेत्र-कुशल इस प्रतिभा ने अपने गायन-वादन आदि ललित 
कलाओं से विस्मयान्वित कर दिया बड़े-बड़े संगीत-मार्तण्डों को । 
प्रयागराज को भी स्वल्पकाल ही यह सानिध्य सुलभ हो सका "तीर्थी 
कुर्वन्ति तीर्थानि" ऐसे अचिन्त्य शक्ति सम्पन्न असामान्य पुरुष का । 
अवतरणोद्देश्य की पूर्ति हेतु दो बार भागे जन्मभूमि छोड़कर ब्रजदेश की 
ओर किन्तु माँ की पकड़ अधिक मजबूत होने से सफल न हो सके । अब 
यह तृतीय प्रयास था, इन्द्रियातीत स्तर पर एक ऐसी प्रक्रिया सक्रिय हुई 
कि तृणतोड़नवत्‌ एक झटके में सर्वत्याग कर पुनः गति अविराम हो गई 
ब्रज की ओर | 

चित्रकूट के निर्जन अरण्यों में प्राण-परवाह का परित्याग कर 
परिभ्रमण किया; सूर्यवंशमणि प्रभु श्रीराम का यह वनवास-स्थल 
'पूज्यपाद' का भी वनवास-स्थान रहा | “स रक्षिता रक्षति यो हि गर्भे” 
इस भावना से निर्भीक घूमे उन हिंसक जीवों के आतंक संभावित 
भयानक वनों में । 

आराध्य के दर्शन को तृषान्वित नयन, उपास्य को पाने के लिए 
लालसान्वित हृदय अब बार-बार 'पाद-पद्मों' को श्रीधाम बरसाने के 
लिए ढकेलने लगा, बस पहुँच गए बरसाना । मार्ग में अन्तस्‌ को झकझोर 
देने वाली अनेकानेक विलक्षण स्थितियों का सामना किया । मार्ग का 
असाधारण घटना संघटित वृत्त यद्यपि अत्यधिक रोचक, प्रेरक व पुष्कल 
है तथापि इस दिव्य जीवन की चर्चा स्वतन्त्र रूप से भिन्न ग्रन्थ के निर्माण 
में ही सम्भव है, अतः यहाँ तो संक्षिप्त चर्चा ही है । बरसाने में आकर 
तन-मन-नयन आध्यात्मिक मार्गदर्शक के अन्वेषण में तत्पर हो गए | 
श्रीजी ने सहयोग किया एवं निरन्तर राधारससुधा सिन्धु में अवस्थित, 
राधा के परिधान में सुरक्षित, गौरवर्ण की शुभ्रोज्चल कान्ति से 
आलोकित-अलङ्कृत युगल सौख्य में आलोडित, नाना 
पुराणनिगमागम के ज्ञाता, महावाणी जैसे निगूढ़ात्मक ग्रन्थ के 


प्राकट्यकर्ता “अनन्त श्री सम्पन्न श्री श्री प्रियाशरण जी महाराज” से 
शिष्यत्व स्वीकार किया | 


ब्रज में भामिनी का जन्म स्थान 'बरसाना', बरसाने में भामिनी की 
निज कर निर्मित 'गहृर-वाटिका' "बीस कोस वृन्दाविपिन पुर वृषभानु 
उदार, तामें गहवर वाटिका जामें नित्य विहार" और उस गहरवनमें भी 
महासदाशया मानिनी का मनभावन मान-स्थान 'श्रीमानमन्दिर' ही 
मानद (बाबाश्री) को मनोनुकूल लगा । 'मानगढ़' ब्रह्माचलपर्वत की चार 
शिखरों में से एक महान शिखर है। उस समय तो यह 'बीहड़ स्थान' 
दिन में भी अपनी विकरालता के कारण किसी को मन्दिर-प्राङ्गण में न 
आने देता । मन्दिर का आन्तरिक मूल-स्थान चोरों को चोरी का माल 
छिपाने के लिए था । चौराग्रगण्य की उपासना में इन विभूति को भला 
चोरों से क्या भय? 

भय को भगाकर भावना की - "तस्कराणां पतये नमः" - चोरों के 
सरदार को प्रणाम है, पाप-पङ्क के चोर को भी एवं रकम-बैंक के चोर 
को भी । 'ब्र॒जवासी चोर भी पूज्य हैं हमारे' इस भावना से भावित हो 
्रोहार्हणों (द्रोह के योग्य) को भी कभी द्रोह-दृष्टि से न देखा, अद्वेष्टा के 
जीवन्त स्वरूप जो ठहरे | फिर तो शनैः-शनैः विभूति की विद्यमत्ता ने 
स्थल को जाग्रत कर दिया, अध्यात्म की दिव्य सुवास से परिव्याप्त कर 
दिया | 

जग-हित-निरत इस दिव्य जीवन ने असंख्यों को आत्मोन्नति के 
पथ पर आरूढ़ कर दिया एवं कर रहे हैं । श्रीमच्चैतन्यदेव के पश्चात्‌ 
कलिमलदलनार्थ नामामृत की नदियाँ बहाने वाली एकमात्र विभूति के 
सतत्‌ प्रयास से आज ३२ हजार से अधिक गाँवों में प्रभातफेरी के 
माध्यम से नाम निनादित हो रहा है| ब्रज के कृष्णलीला सम्बन्धित दिव्य 
वन, सरोवर, पर्वतों को सुरक्षित करने के साथ-साथ सहस्रो वृक्ष 
लगाकर सुसज्जित भी किया | अधिक पुरानी बात नहीं है, आपको स्मरण 
करा दें - सन्‌ २००९ में “श्रीराधारानी ब्रजयात्रा” के दौरान ब्रजयात्रियों 
को साथ लेकर स्वयं ही बैठ गये आमरण अनशन पर इस संकल्प के 
साथ कि जब तक ब्रज-पर्वतों पर हो रहे खनन द्वारा आघात को सरकार 


रोक नहीं देगी, मुख में जल भी नहीं जायेगा । समस्त ब्रजयात्री भी 
निष्ठापूर्वक अनशन लिए हुए हरिनाम-संकीर्तन करने लगे और उस समय 
जो उद्दाम गति से नृत्य-गान हुआ; नाम के प्रति इस अटूट आस्था का 
ही परिणाम था कि १२ घंटे बाद ही विजयपत्र आ गया । दिव्य विभूति 
के अपूर्व तेज से साम्राज्य-सत्ता भी नत हो गयी । गौवंश के रक्षार्थ गत 
१५ वर्ष पूर्व माताजी गौशाला का बीजारोपण किया था, देखते ही देखते 
आज उस वट बीज ने विशाल तरु का रूप ले लिया, जिसके आतपत्र 
(छाया) में आज ५५,००० से अधिक गायों का मातृवत्‌ पालन हो रहा 
है| संग्रह-परिग्रह से सर्वथा परे रहने वाले इन महापुरुष की 'भगवन्नाम' 
ही एकमात्र सरस सम्पत्ति है । 

परम विरक्त होते हुए भी बड़े-बड़े कार्य सम्पादित किये इन ब्रज- 
संस्कृति के एकमात्र संरक्षक, प्रवर्द्धक व उद्धारक ने । गत ७० वर्षों से 
ब्रज में क्षेत्रसन्यास (ब्रज के बाहर न जाने का प्रण) लिया एवं इस सुदृढ 
भावना से विराज रहे हैं । ब्रज, ब्रजेश व ब्रजवासी ही आपका सर्वस्व 
हैं । असंख्य जन आफके सान्निध्य-सौभाग्य से सुरभित हुये, आपके 
विषय में जिनके विशेष अनुभव हैं, विलक्षण अनुभूतिया हैं, विविध विचार 
हैं, विपुल भाव-साम्राज्य है, विशद अनुशीलन हैं; इस लोकोत्तर 
व्यक्तित्व ने विमुग्ध कर दिया है विवेकियों का हृदय । वस्तुतः 
कृष्णकृपालब्ध पुमान्‌ को ही गम्य हो सकता है यह व्यक्तित्व । रसोदधि 
के जिस अतल-तल में आपका सहज प्रवेश है, यह अतिशयोक्ति नहीं 
कि रस-ज्ञाताओं का हृदय भी उस तल से अस्पृष्ट ही रह गया | 


'आपकी आन्तरिक स्थिति क्या है' यह बाहर की सहजता, सरलता 
को देखते हुए सर्वथा अगम्य है । आपका अन्तरंग लीलानन्द, सुगुप्त 
भावोत्थान, युगल-मिलन का सौख्य इन गहन भाव-दशाओं का 
अनुमान आपके सृजित साहित्य के पठन से ही सम्भवहै । आपकी 
अनुपम कृतियाँ - श्री रसिया रसेश्वरी, स्वर वंशी के शब्द नूपुर के, 
ब्रजभावमालिका, भक्तद्वय चरित्र इत्यादि हृदयद्रावी भावों से भावित 


विलक्षण रचनाएँ हैं । 


आपका त्रैकालिक सत्संग अनवरत चलता ही रहता है । साधक- 
साधु-सिद्ध सबके लिए सम्बल हैं आपके त्रैकालिक रसार्द्रवचन । दैन्य 
की सुरभि से सुवासित अद्भुत असमोर्ध्व रस का प्रोज्वल पुञ्ज है यह दिव्य 
रहनी, जो अनेकानेक पावन आध्यात्मास्वाद के लोभी मधुपो का 
आकर्षण केन्द्र बन गयी, सैकड़ों ने छोड़ दिए घर-द्वार और अद्यावधि 
शरणागत हैं; ऐसा महिमान्वित-सौरभान्वित वृत्त विस्मयान्वित कर देने 
वाला स्वाभाविक हे | 


रस-सिद्ध-सन्तों की परम्परा इस ब्रजभूमि पर कभी विच्छिन्न नहीं 
हो पाई | श्रीजी की यह 'गहृर-वाटिका' जो कभी पुष्पविहीन नहीं होती, 
शीत हो या ग्रीष्म, पतझड़ हो या पावस, एक न एक पुष्प तो आराध्य 
के आराधन हेतु प्रस्फुटित ही रहता है । आज भी इस अजरामर, 
सुन्दरतम, शुचितम, महत्तम, पुष्प (बाबाश्री) का जग 'स्वस्तिवाचन' 
कर रहा है । आपके अपरिसीम उपकारों के लिए हमारा अनवरत वन्दन 
अनुक्षण प्रणति भी न्यून है । 


श्रीबजधामेश्वरी “राधिकारानी” 


यस्याः कदापि वसनाञ्चलखेलनोत्थ धन्यातिधन्यपवनेन कृतार्थमानी। 

योगीन्द्रदुर्गमगतिर्मधुसूदनोऽपि तस्या नमोऽस्तु वृषभानुभुवो दिशेऽपि॥ 

(श्रीराधासुधानिधि -१) 

श्रीराधासुधानिधिकार ने श्रीराधाप्रेम की परम प्रगाढता के कारण अपनी बहुत 
दीनता दिखाते हुए ग्रन्थ के प्रारम्भिक शोक में न तो श्रीराधारानी, न श्रीकृष्ण 
को, किसी को भी प्रणाम नहीं किया, यह एक बहुत विचित्र बात थी। ग्रंथकार 
का भाव हे कि हम तो श्रीजी को प्रणाम करने योग्य ही नहीं हैं, उन 
वृन्दावनेश्वरी को हम जेसे तुच्छ जीव केसे प्रणाम कर सकते हैं, जिसमें 
“यस्याः” कहकर श्रीराधिका को संबोधित किया, उनका सुदेन्यमय गूढतम 
भाव यह है कि स्वयं भगवान्‌ श्रीकृष्ण भी श्रीजी के प्रेमातिरेक में भाव-विभोर 
होकर पूरा नाम नहीं ले पाते हैं, उन लाडिलीजी का नाम हम केसे लें ? 
इसलिए मंगलाचरण में नाम नहीं लिया और “सर्वनाम” से इष्टदेव को 
सुसंबोधित करते हुए सर्वप्रथम परममंगलमय “श्रीबरसाने” धाम को प्रणाम 
किया है। श्रीशुकमहाप्रभु ने भी “सर्वनाम” स्पष्ट रूप से साक्षात्‌ गुरुस्वरूपा 
परमप्रेममयीमहादेवी “श्रीराधा” का नाम नहीं लिया; से ही श्रीमद्भागवत में 
राधालीला आई है, वस्तुतः श्रीमद्भागवत में जैसा राधाचरित्र का वर्णन है 
वेसा अन्य किसी ग्रन्थ में नहीं हे, वे लोग बहुत ही नासमझ हैं जो कहते हैं 
कि श्रीमद्भागवत में “राधा नाम” नहीं हे। जैसे कोई पुत्र अपने माता या पिता 
के पास जाता है तो उनका नाम नहीं लेता है। गुरुदेव के पास जायेंगे तो 
“भगवन कहेंगे, गुरुजी का नाम लेकर कोई उन्हें संबोधित नहीं करता, यह 
एक प्रेम की विधा है। यदि कोई यह प्रश्न पूछे कि ग्रन्थ के बीच में तो आपने 
कई बार “श्रीजी” का नाम ले लिया तो इसका उत्तर अन्त में कहते हैं - 
क्वासौ राधा निगमपदवीदूरगा कुत्र चासौ 


क 


कृष्णस्तस्याः कुचमुकुलयोरन्तरैकान्तवासः। 
काहँ तुच्छः परममधमः प्राण्यहो गर्हकर्मा 
यत्‌ तन्‌ नाम स्फुरति महिमा ह्येष वृन्दावनस्य॥ (राधासुधानिधि - २६०) 
श्रीराधारानी की ऐसी अनंत महिमा है कि जहाँ वेद भी नहीं पहुँच सकते हैं 
और कृष्ण के लिए कहते हैं - 

“कृष्णस्तस्याः कुचमुकुलयोरन्तरेकान्तवासः। “कृष्ण तो एक भोरे थे जो 
श्रीराधिका रूपी कमल के भीतर सदा के लिए बंद हो गये, सृष्टि-प्रपंच को 
छोड़कर उन्होंने एकान्तवास ले लिया। फिर “काहँ तुच्छः परममधमः 
प्राण्यहो गहकमा” कहाँ में तुच्छ परम अधम प्राणी 'राघानाम' लेने के योग्य 
हूँ? मेंने जो श्रीजी का नाम लिया उसका कारण हे -“यत्‌ तन्‌ नाम स्फुरति 
महिमा ह्येष वृन्दावनस्य ॥ ” इस ब्रजरज में आने वाला जो भी व्यक्ति है, उसे 
यह रजरानी अधिकार दे देती हैं कि “जा तू. राधा-राधा कह” ये यहाँ की मिट्टी 
का प्रताप हे; इस ्रजभूमि में जो भी आता हे, वह सहज में ही 'राधे-राधे' 
कहने लगता है। इसलिए जजवासीजन कहते हैं कि यहाँ आकर भी जिसने 
राधा-राधा नहीं कहा, “राधा” नाम नहीं जाना, उससे ज्यादा अभागा कोई 
नहीं है, ब्रजवासी गाते हैं - 

“जो बरसाने (वृन्दावन) में आयो, जाने राधा नाम न गायो। 

वाके जीवन को धिक्कार रटे जा राधे-राधे॥ ” 

ऐसी असीम महामहिमान्वित श्रीराधिका के अंचल की सुगन्धित वायु को 
पाकर अनंत कोटि ब्रह्माण्ड नायक श्यामसुन्दर भी घन्यातिधन्य 
(परमकृतार्थ) हो जाते हैं, जिनकी आराधना स्वयं रसिकशेखर श्यामसुन्दर 
करते हैं, इसलिए “श्रीमानमन्दिर” उसी आराधना-शाक्ति श्रीराधारानी का 
मानभवन हे, जहाँ आज भी वही रसमयी आराधना का स्वरूप साक्षात्‌ 
दृष्टिगोचर होता हे।” 


ख 

श्रीराधासुघाशतक 
दोहा 


~ 


श्री वृषभानुकुमारि के पग बन्दौं कर जोर । 
जे निसि बासर उर धरें ब्रज बसि नन्दकिशोर ॥१॥ 


कीरति कीरतिकुँवरि की कहि कहि थके गनेस । 
दस-सत-मुख बरनन करत पार न पावत सेस ॥२॥ 


अज-सिव-सिद्ध सुरेस मुख जपत रहत निसि जाम । 


बाधा जन की हरत हें राधा राधा नाम ॥३॥ 
राधा राधा जे कहें ते न परें भव फंद । 
जासु कन्थ पर कमल कर धरे रहत ब्रजचन्द ॥४॥ 
राधा राधा कहत हैं जे नर आठौं जाम । 
ते भव सिन्धु उलंघि के बसत सदा ब्रज धाम ॥५॥ 


बन्दौं पग पङ्ज सदा नंदनन्दन ब्रजचन्द । 
राधासत बरनन करत फिर न परों भव-फन्द ॥६॥ 


श्रीराधासुधाशतक 


[a [a hs | 4७ 1 


नित्य किशोर निकुंज बन ग्रह गोकुल गोओक । 


[a [a Ce ० बी” 


छिन बिछुरत नाहिँन दुवो विचरत श्री गोलोक ॥७॥ 


सेवत ललितादिक सखी जे प्रिय परम प्रवीन । 
कोटि-कोटि छवि आगरी सुर मुनि बरनन कीन ॥८॥ 
गुरुपद हिय में धारि के सुमृत वेद परमान । 
'हठी' कछू बरनन करत राधा रूप निधान ॥९॥ 


रिषिसुदेववसु ससि सहित निरमल मधु कों पाय । 
माधव तृतीयाभृगु निरखि रच्यो ग्रन्थ सुखदाय ॥ १०॥ 


सत कवित्त मोदक सहित सुधा सार इन माहिं । 
रसिक अमर ते लहत हें बज कदम्ब की छाहिं ॥११॥ 


ए कै 


श्रीराधासुधाशतक 
सवैया 

१ 
परी रहै वैर परोसिनै पै ननदी उर साल सौ सालहि री । 
बस बास बुरो ब्रज को सजनी हठी क्यों लखिये सुख जालहि री ॥ 
बडी आँखिन मोरकी पांखिन को तूमिलाव वहे प्रति पालहि री । 
अब मेटौ वियोग बिथा तनकी भरि के भुज भेंटों गुपालहि री ॥ 

२ 
कर कञ्जन जावक दै रुचि सों बिछिया सजि के व्रज माडिलीके। 
मखतूल गुहे घुँघुरू पहिराय छला छिगुनी चित चाडिली के ॥ 


च 


पगजेवे जराब जलूसन की, रवि की किरनै छबि छाडिली के। 

जग बन्द्त है जिनको सिगरो पग बन्दत कीरति लाडिली के॥ 
३ 

मंजन चीर सु हार हिये सिर बन्दन अंजन मोतिन वान की। 

जावक नूपुर माल ओ किङ्कन कंचुकी चंदन हे गतियान की॥ 

कङ्कन सौ है केयूर भुजान लसे मुख पान ओ बेनी गुथान की। 

आवे गली में बिलोकी चली यह कंज कली सी लली वृषभानकी॥ 
४ 

हेलीरी तैं लखे आजु के ख्याल बखान कहाँ लौं करे मति मोरी। 


राधे के सीस पे मोर पखा मुरली लकुटी कटि में पट डोरी॥ 


३ 


श्रीराधासुधाशतक 


(4 


बेंदी बिराजत लाल के भाल में चूनरी रंग कुसुंभ में बोरी। 

मान के मोहन बेठि रहे सो मनावत श्रीवृषमान किसोरी॥ 
५ 

मोर पखा गरे गुज्ञ की माल करे नव बेष बडी छबि छाई । 

पीत पटी दुपटी कटि में लपटी लकुटी हठी मो मन भाई॥ 

छुटी लटें डुले कुण्डल कान बजे मुरली धुनि मंद सुहाई । 

कोटिन काम गुलाम भये जब कान्ह है भानुलली बनि आई॥ 


६ 
भौन तें गोन कें भानुलली कढ़ि देखन आई सबै बज नारें। 
पीरो दुकूल सिंगार सजै मनो फूल रहीं बन चम्पक डारें॥ 
पाइन तें अँगुरी नख व्हे हठी लाली की लीके कढी असरोरें। 
मेळी भई उपमा सिगरी मनो फेली महीं में महावर घारें॥ 
७ 
नवनीत गुलाब तें कोमल हैं हठी कंज की मंजुलता इन में। 
गुललाला गुलाल प्रवाल जपा छवि ऐसी न देखी ललाइन में॥ 
मुनि मानस मन्दिर मध्य बसें बस होत हे सूधे सुभाइन में। 
रहु रे मन तूं चित चाइन सों वृषभान कुमारि के पाइन में॥ 
< 
हीरन के हठी हार गरे गजरा गज मोतिन के सुखदानी। 
जोरे जरी भरी मांग सिन्दूर सु रम्भा रमा रति रूप नसानी॥ 


है. 


श्रीराधासुधाशतक 


पन्ना प्रबालन लालन की पसरी किरनै सुखमा सरसानी। 

को है त्रिलोक में मोहे नहीं लखि सोहे सुहागिन राधिकारानी॥ 
९ 

लीने लली ललतादिक सङ्ग उमङ्ग सों श्री वृषभानुदुलारी। 

मालती कुंद निवारी गुलाब सु फूल रही चहुँ धा फुलबारी॥ 

के छुटे फुहारे हठी मघवा मध मेघ महा सहकारी। 

होज पे चोज सों मोज भरी बलि बेठी विलोकत राधिकाप्यारी॥ 
१० 

राधिके काहे करो हठ री सुनरी बर बोल पियूष से पी के । 


>> 


भोंहें चढाय कहा सतराइ के नेन नचाय बके गुन सीके 

संभु सुरेश गनेश न पावत प्रेम के डोरे बँधे तुब ही के । 

मानो मनायो पराऊँ परे मन भावन मोहन भावते जी के ॥ 
११ 

माखन तें मखतूलह तें सुकुमार सिरोमन कञ्ज कली के । 

लाल गुलाल प्रवाळ के भूषन दूषन हें घनश्याम छली के ॥ 


आली गुलाब की आबहि वारिये चारिये ये ब्रजकुञ्ज थली के । 
भानु प्रताप को निंदित हे पद बंदत हों वृषभानलली के 


श्री गधा 


५ 


श्रीराधासुधाशतक 


१२ 
ब्रज की बलि आजु निकुञ्जन में सुखपुञ्नन कौं बरसावत है । 
तिय को भरो आलस सों मुखचन्द निहार घनो सुख पावत है ॥ 
इक बात मते की कहां सुन तूं जु सुने हिय में हँसी आवत है । 
करि केलि थकी लखि प्रान पिया पग चांपत प्यारी सुवावत है ॥ 
१३ 
चंद्‌ सो आनन कंचन से तन हों लखि के बिन मोल बिकानी । 
ओ अरविंद सी आँखिन कों हठि देखत मेरी ये आँख सिरानी ॥ 
राजत हे मनमोहन के संग बारों में कोटि रमा रति बानी। 
जीवन मूर सबे ब्रज की ठकुरानी हमारी हे राधिकारानी ॥ 
१४ 
रम्भा रमासी उमासी हठी बिमला नवला रति रूप छली सी। 
चाँदनी चम्पा चमीकर सी चपला चमकाहत जात घली सी॥ 
भागन आज लखी भरि नेनन आवरी आवत देखि भली सी । 
जात चली गली भानुलली अली मंजुल कोमल कंज कली सी॥ 
१५ 
जाकी कृपा सुक ग्यानी भये अति दानीऔ ध्यानी भये त्रिपुरारी। 


जाकी कृपा विधि वेद रचे भये ब्यास पुरानन के अधिकारी ॥ 


श्रीराधासुधाशतक 


जाकी कृपा से त्रिलोक धनी सु कहावत श्री ब्रजचन्द बिहारी । 

लोक घटी ते हठी को बचाउ कृपा करि श्रीवृषभानदुलारी ॥ 
१६ 

बडोई प्रताप बड़ोई सुहाग बड़ोई प्रभाव सुभाविक राखे। 

बड़ी गुनमान बड़ी ये भुजान सरूप निधान पुरानन भाखे॥ 

बड़े बड़े देव दिबेसन की घरनी मुख देखन को अभिलाखे। 

बड़ी दिलदार बड़े बड़े हार बड़े बड़े बार बड़ी बड़ी आँखें॥ 


कवित्त 

१७ 
काहू कों सरन संभु गिरजा गनेश सेस, 
काहू को सरन है कुवेर ऐसे घोरी को । 
काहू को सरन मच्छ कच्छ बलिराम राम, 
काहू को सरन गोरी सांवरी सी जोरी को ॥ 
काहू कों सरन बोद्ध बावन बराह व्यास, 
येही निरधार सदा रहे मति मोरी को । 
आनंद करन विधि वन्दित चरन एक, 
हठी को सरन वृषभान की किसोरी को ॥ 


श्रीराधासुधाशतक 


१८ 
कलप लता के किधों पल्लव नवीन दोऊ, 
हरन मंजु ताके कंज ताके बनिता के हें । 
पावन पतित गुन गावें मुनि ताके छबि, 
छले सविता के जनता के गुरुता के हैं ॥ 
नऊनिधि ताके सिद्धता के आदि आले हठी, 
तीनों लोक ताके प्रभुता के प्रभु ताके हैं । 
कटै पाप ताके बढ़ें पुन्य के पताके, 
जिन ऐसे पद ताके वृषभानु की सुता के हैं ॥ 


१९ 
कोमल विमल मंजु कंज से अरुन सोहै, 
ळच्छन समेत शुभ सुद्ध कन्दनी के हें । 
हरी के मनालय निरालय निकारन के, 
भक्ति बरदायक बखानें छन्दनी के हें ॥ 
घ्यावत सुरेस संभु सेस औ गनेश खुले, 
भाग अवनी के जहाँ मन्द परे नीके हैं । 
कटे जम फन्दनीय हृंहनीय हर हरि, 


~ 


वन्दनी चरन वृषभानु नन्दनी के हें ॥ 


श्रीराधासुधाशतक 


२० 
मखमल माखन से इन्दु की मयूखन से, 


~ 


नूतन तमाल पत्र आभा आभरन हैं । 
गुल से गुलाल से गुजाब जपा जावक से, 
पावक प्रवाल लाल गावे भू धरन हें ॥ 
उमापति रमापति जमापति आठौ जाम, 
घ्यावत रहत चार फल के फरन हें । 


पङ्कज वरन छबि-छबि के हरन हठी, 
सुख के करन राधे रावरे चरन हैं ॥ 


२१ 
कोऊ उमाराज रमाराज जमाराज कोऊ, 
कोऊ रामचन्द्र सुखकन्द नाम नाघे में । 
कोऊ ध्यावे गनपति फनपति सुरपति, 
कोऊ देव घ्याय फल लेत पल आधे में । 
हठी को अधार निरधार को अधार तू ही, 
जप तप जोग जग्य कळुवे न साधे में । 
कटें कोटि बाधे मुनि धरत समाधे ऐसे, 
राधे पद रावरे सदाहीं अवराधे में॥ 


श्रीराधासुधाशतक 


२२ 
कोऊ घन घाम कोऊ चाहे अभिराम कोऊ, 
साहिबी सुरेस भाँति लाख लहियतु हे । 
कोऊ गजराज महाराज सुखराज कोऊ, 
तीर्थ व्रत नेम जग अङ्ग दाहियतु है ॥ 
ऐसी चित चाहे चरचा है दुनियाँ की हठी, 
चाहे हृदै एक तौ न ठीक ठाहियतु है । 
जन रखवारी की सु प्रभु प्रानप्यारी की, 
सु कीरति दुलारी की नजर चाहियतु हे ॥ 


२३ 
अतर पुतायौ मढ्यो महल सुगन्धन सों 
द्वारे गज मोतिन की तोरने तनी रहै । 
चन्दन महल चारु चाँदनी चँदोवा लाल, 
गोपमाल मनी कनी कोरनै घनी रहै ॥ 
उमा चौर ढारै रमा आरती उतारे ठाढ़ी, 
रंभा रति मैनका-सी कोटिन जनी रहे। 
हठी देवतान की दिमाकदार रानी तेऊ, 
राधे महारानी जू के हाजिर बनी रहै ॥ 


श्रीराधासुधाशतक 


२४ 
मोतिन की तोरनै तामासेदार हारे वारे, 
अमित तरैयन की सोभा बडी सान की। 
मखमली गिलम गलीचा मखतूलन के, 
अतर अतूलन की झोंक हठी मान की ॥ 
जरकसी जरब जलूसन की गद्दी कर, 
रवि छबि रही झुकी झालर बितान की । 
कञ्चन की बेली रमा रति ते नवेली, 
अलबेली रंग रावटी अकेली वृषभान की ॥ 


२५ 
अतर पुतायौ चौक चंदन लिपायो बिछी, 
गिलम गलीचन की पंगति प्रमान की । 
कारी हरी पीरी लाल झाळरे झलक रही, 
जेसी छबिछाई चारु चाँदनी बितान की ॥ 
झीनी सेत सारी जड़ी मोतिन किनारीदार, 
फेली मुख आभा हठी राधे सुखदान की । 
नाह नेह नही कर रमा रूप रही कर, 
बेठी आन गद्दी पर बेटी बृषभान की ॥ 


११ 


श्रीराधासुधाशतक 


२६ 
कञ्चन फरस फैली मनिन मयूखे तन्यो, 
जरी को बितान तेज तरनि तरा परै। 
पाँडे बिछौना परे मोतिन के कोरवारे, 
चारयौ ओर जोर जो प्रभा भरी भरा परै॥ 
हीरन तखत बेठी राधे महारानी हठी, 
रंभा रति रूप गिरि धसकी धरा परे । 
छूटी मुखचंद चारु किरन कतार बाँध 
छे छै चन्द्र मण्डल लों छबि के छरा परें॥ 


२७ 
कञ्चन महल चादिं चाँदनी बिछौना हठी, 
गावतीं प्रबीने बीने लीने मूद पान में । 

रमा तृन तोरे उमा ठाढी कर जोरे 
सची सीस चोर ढोरें राधे सोवे सुखसान में ॥ 
मनिन की मालन की पन्नन प्रवालन की, 
मञ्जुल मयूखे भूखे कोटिन प्रभान में । 
जरकसी सारी अङ्ग-भूषन जराऊ बेठी, 
जरकसी सेज जरकस के बितान में ॥ 


१२ 


श्रीराधासुधाशतक 


२८ 
चाँदनी में चाँदे लग्यो चाँदनी चँदोबा चारु, 
चाँदनी बिछोनन अधिक छबि छाई हे। 
बड़े-बड़े मोतिन की लरें रुरें चार्‌यो ओर, 
बीच-बीच जरी कोर सोहत सुहाई हे॥ 
गोरे गात सेत सारी हीरन किनारी घनी, 
इन्दु से बदन राधे इन्दिरा लजाई हे। 
भाळ दिये चन्दन सुनेह नन्दनन्दन सों, 
महक सुगन्धन सों सेज पर आई हे॥ 


२९ 
मखमली गिलम गलीचन की पाँति चारु, 
जरकसी सेज तेसी रही छबि छाइ के। 
हीरन के मनिन के मोती मालती के हार, 
लालन प्रवालन की लावती बनाइ के॥ 
एके लिये सारी जरतारी कोनी कोरवारी, 
एके हठी बीन ले रिझावें गीत गाइ के। 
चन्दन चढ़ाय भाल बन्दन लगाइ राधे, 
बैठी मन्द मन्द के मसिन्द पर आइ के॥ 


१३ 


श्रीराधासुधाशतक 


३० 
कञ्चन महल चौक चाँदनी बिछौना तामें, 
जरी को बितान तान भान जोति मन्द की। 
लालन की माळे लाल सारी कोरदार अङ्ग 
ओठन की लाली जिमि लाली जीवनन्द्‌ की ॥ 
रम्भासी रमासी खासी दासी मेनका सी हठी, 
ठाड़ी कर जोरे तेऊ छीने जोति चन्द की । 
गावे बेदबानी चोर ढारत भवानी राधे, 
बेठी सुख दानी महारानी नँदनन्द॒ की ॥ 


३१ 
सारी जरतारी लगी मनिन किनारी दुति, 
दामिनी कहा री गात जातरूप* कन्द है। 
हार हियें भूषन जराऊ भाल बेंदी लाल, 
अधर प्रवाळ बिम्ब बसे जीवबन्द है। 
उमा की रमा की सुखमाकी देवमा की हठी, 
रम्भा इन्दुमा सी उपमा सी गति मन्द हैं। 
तारापति केसी मुख लहत गुबिन्द वारी, 
तखत पें बेठी राधे बखत बिलन्द हे॥ 


१४ 


श्रीराधासुधाशतक 


३२ 
चन्दन लिपायो चौक चाँदनी चँदोवै तामे, 
चाँदनी बिछोना फैली लहर सुगन्ध की । 
चाँदनी की साज नीकी चन्दन सम चमकन, 
चार्‌यौ ओर चंदमुखी चंद जोति मंद को॥ 
चाँदकी सी चार चारु चाँदनी सी फेली हठी, 
चाँदनी सी हाँसी के मिठाई सुधा कंद की। 
चंदन की चौकी बेठी चंदन लगाए भाल, 
चंद्‌ से बदन राधे रानी ब्रजचंद की॥ 


३३ 
बैठी रंग भरी है रङ्गीली रङ्ग रावटी में, 
कहाँ लॉ बखानों सुंद्राई सिरताज की। 
चाँदनी की चम्पक की चञ्चला चमीकर की, 
इंदमा तिलोत्तमा की सोभा कोन काज की ॥ 
मोतिन के हार गले मोतिन सों माँग भरें 
मोतिन सों बेंन गुही हठी सुखसाज की ॥ 
चाल गजराज मृगराज की सी लङ्क दुज, 
राज सो बदन राजे रानी ्रजराज की॥ 


१५ 


श्रीराधासुधाशतक 


३४ 
जातरूप तखत पैं बखत बिळंद बैठी, 
जाके काज ब्रजराज भाबरे भरत हैं। 
जरीदार द्वार में वितान तान राख्यो हठी, 
छरीदार ठाढ़े इतमाम बगरत हैं॥ 
लरीदार झालरें झलकदार झूमें मोती, 
झुमकन झूमें छवे छवे उपमा धरत हैं। 
राधे को बदन दुजराज महाराज जान, 


०२५ 


तखत समान कोरनिस सी करत हें ॥ 


३५ 
बिजु की छटा सी खासी कञ्चन सटा*सी रूरीं, 
रूप की घटा सी सखी सेवन में आवतीं । 
सुरन की रानी ले सुगन्धन लगावें रुचि, 
चौरन चलाइ भोर भीरन भगावतीं॥ 
फूल ऐसी राजै मखतूल सेज राधे हठी, 
फूल फूल किन्नरी सुहाये गीत गावतीं। 
मण्ड नवखण्ड मुख मण्डल मरीचें दाब, 
मण्ड के प्रचण्ड चन्द्र मण्डल दबावतीं॥ 


१६ 


श्रीराधासुधाशतक 


३६ 
चामीकर चौकी पर चंपक बरन हठी, 
अङ्ग की चमँके चारु चंचले चलावतीं। 
तारा सी तरङ्गना सी अतर लगावे रति, 
मुकर दिखावे बिजे बीजन डुलावतीं॥ 
कमला करन जाोरें विमला सुतृन तारें 
नवला ले मरजीकों अरजी सुनावतीं। 
सुरन की रानी सुरपालन की रानी, 
दिगपालन की रानी हार मुजरा न पावतीं॥ 


३७ 
जरीदार सान वारे छरीदार ठाढ़े द्वारे, 
बन्दीजन जसभरी बोलें बेद बानी हैं। 
चार्‌यौ ओर चंद्रमा सी जगमग होत बाल, 
देखो नन्दलाल रति छबि की निसानी है। 
रम्भा गुन गावे सची चन्दन लगावे रमा, 
भोंरन उडावे चोर ढारत भवानी हैं। 
हठी ब्रजमण्डल में रूप बगराय आज, 
बेठी जात रूप के महल महारानी हे ॥ 


१७ 


श्रीराधासुधाशतक 


३८ 
कोऊ छत्र लीने कोऊ छाहगीर कीने कोऊ, 


> 


बीने ले प्रवीने ये नवीनें सुर गावती । 
कोऊ जरी जोरे कर अतर गुलाब बोरे, 
ले ले अलबेली हठी घावन तें आवती॥ 
कोऊ चोर ढारै कोऊ आरती उतारे कोऊ, 
करती सलामें कोऊ मुजरा न पावतीं। 


बेठी आन तखत पे बखत बिलंद राधे, 
बाला दिगपालन की माला पहिरावतीं॥ 


३९ 
फटिक सिलान के महल महारानी बैठी, 
सुरन की रानी जुरि आई मन भावतीं॥ 
कोऊ जलदानी पानदानी पीकदानी लिये, 
कोऊ कर बीने ले सुहाये गीत गावतीं॥ 
कोऊ चीर चीने चारु चाँदनी से चोज वारे, 
हठी ले सुगन्धन सों अलकें बनावतीं। 


मोतिन के मनिन के पन्नन प्रबालन के, 
लालन के हीरन के हार पहिरावतीं॥ 


१८ 


श्रीराधासुधाशतक 


९० 
जातरूप तखत पै बेठी रूपरासि राधे, 
अङ्गन की प्रभा प्रभाकर को लजावतीं। 
चीर चारु हीर हार हीय पहिराय कर, 
भूषन बनाय बाल साजन सजावतीं। 
अतर गुलाब ले सुगन्धन लगावे सबै, 
चन्दन चढ़ाय भाल भोंरन भगावतीं। 
जोरि जोरि पानि देवतान हूँ की रानी हठी, 

कोटि कोटि कोरनिस झुकि के बजावतीं॥ 


४१ 
सीसा के महल बैठी फैलत प्रभा के पुञ्ञ, 
मानो चन्द्रमण्डल उठाय आनि राख्यो हैं। 
जरीपोस अम्बर जलूसदार झलझलात, 
झाळरें झलक झल रूप मानि राख्यो है॥ 
अतर उसीर अङ्ग अङ्गन लगाय हठी, 
सकल सुगन्धन सों ब्रज सानि राख्यौ है। 
देखो भरि नेन जासौ पूजे मन साधा हरि, 
राधा आजु छबि को बितान तानि राख्यो है॥ 


१९ 


श्रीराधासुधाशतक 


४२ 
केसर के अङ्ग पट केसर के रंग जगे, 
मोती गुही मंग है अनंग हूँ की बालिका। 
रम्भा सी रमा सी मेनका सी मजुघोषा सम, 
सची सी उमा सी सुखमा सी जोति जालिका॥ 
सांझ समें आन वृषभानु की कुमारी राधा, 
ठाढी दरबाजे हठी प्रानन की पालिका। 
भाग भरे नेनन निहारी नन्दलाल चलि, 
रैन गुजरी सी उजरी सी दीपमालिका॥ 


४३ 
सांझ हौं गई तो वीर भोंन वृषभान जू के, 
अति सुकुमार एक रूप केसी रासी हे। 
दाडिम दसन बिम्ब अधर प्रवाल वारी, 
सुधा सी झरत चारु मन्द मन्द हासी हे॥ 
देखिहों गुपाल-ग्वाल आज गरबीली हठी, 
राधे कहि टेरें जानी रम्भा रमा दासी हैं। 
हिमकर कला सी है के चमक चपला सी है सो, 
संभु अबलासी खासी दीप मालिकासी हे॥ 


श्रीराधासुधाशतक 


४४ 

सारी जरतारी लगी मनिन किनारी त्योंही, 
दामिनी दवाई लेत दमक रदन की। 
हीरन के हार हठी गजरा गुहावदार, 
अंग अंग फैल रही दीपति मदन की। 
हेम की छरी सी मानो मुखन जराव जरी, 
सब गुण भरी परी छवि के कदन की। 
चाँदनी बिछौना भाल चंदन लगावे बाल, 


ha 


चाँदनी में बेठी लाल चंद से बदन की॥ 


४५ 
मनिमय राजे साजे मंजु सुरवान बीच, 
मानो दिनकर कर लपटी प्रभा करे । 
सोंनजुही माले सी बिसाले बिजुरी सी जुरी, 
इन ही को ध्यान निस बासर रमा करें। 
मुनिन के मन के मनोरथ की सु देन वारी, 
हेर हेर हठी पाप पाइँ तें बिदा करे। 
साकरे परे ते राधे साकरे सुहाई होत, 
साकरे सहाय ऐसी जन की निसा करे ॥ 


२१ 


श्रीराधासुधाशतक 


४६ 
पाइजेब जेहर जराऊ जरी जोरी हठी, 
मनि मुकतान हीरा हार उर घारे हैं। 
सल्लन समुद्र कढी रमा रमनीय ऐसी, 
अंङ्गन सुगन्ध पाइ झूमें भोंर भारे हें॥ 
बेठी हे तखत खोल बखत पियारे जू को, 
मानो काम बाम पे सुहाग चोर ढारे हैं। 
देके मृगबिन्द कीन्ही जोंन्ह जोति मंद राधे, 


ha 


तेरे मुखचन्द पे अनेक चन्द वारे हैं ॥ 


९४७ 
तोरि तोरि सुमन सुहाये सुख हेत हिये, 
हार मालती के पहराये हें सरस में । 
चन्द्रकला प्रेमकला बिमल बिसाखा के, 
बिमल गुन गाय गाय भयो हूँ परस में ॥ 
केसर अतर अंग अगर लगाय हठी, 
ऐसी भाँति सेवा करी केयक बरस में। 
ललिता लली के लौने पाय सहराये तब, 


पाए वर पाइ पाइ राधिका दरस में॥ 


२२ 


श्रीराधासुधाशतक 


४८ 
मोतिन की झूळें झमें झालरै झमकदार, 
चाँदनी बिछौना बिछै चन्दन कदोबा में। 
अतर गुलाब खस-खसन बिसाल बोरे, 
सकल सुगन्ध हठी अङ्गन सदोवा में॥ 
सुन्दर सुजान हे सुधर सुकुमार राधा, 
मन मनमोहन जू रहतु बदोबा में। 
चाँदनी सिंगार करें चंद-गुन चौकी पर, 
चन्द्रमा सी बेठी चारु चाँदनी चँदोवा में॥ 


४९ 
बजत बधाए गाए मंगल सुहाग मग, 
पाँवडे पराये हें अवाई सुख बान की। 
बेठी सुखपाल सुखपालन को रानी साथ, 
ब्रज महारानी के प्रगट जग जान की ॥ 
बोल के पठाई आई नगर लुगाई सब, 
देखि छबि छाई जिन्हें सूझत न आन की। 
मनहर भाई हठी कुलह सुहाई ऐसी, 
गोकुलहि आई राधे बेटी वृषभान की॥ 


२३ 


श्रीराधासुधाशतक 


५० 

केसर सी केतकी सी चम्पक चमीकर सी, 
चपला चमक चारु गात की गुराई है। 
जाको मुखचन्द्‌ देख चन्द्‌ मन्द जोति होत, 
जाके लखि नेन अरविंद दुति पाई है॥ 
नीलमनि मोतिन की माल उर डोलत, 
मयूर औ मरालन की पंगति सुहाई है। 
देखबे को दोरि आई गोरी व्रजबाला सबै, 
भानु की किशोरी आजु नन्द गृह आई है॥ 


५१ 
गाय उठी किंनरी नरीन ये सुरन सबै, 
द्वार द्वार नगर नगारा धुनि छाई हे। 
सुर हरखाने दरसाने बरसाने प्रेम, 
सरसाने फूल बरखा लै बरसाई है॥ 
बन्दीजन बिरद्‌ बखानें भाँति-भाँति हठी, 
लीन्हो अवतार राधे वेदन हूँ गाई हे। 
धन्य ्रजमण्डल सु धन्य कूख कीरति की, 
धन्य वृषभान जू के भाग की भलाई हे॥ 


२४ 


श्रीराधासुधाशतक 


५२ 
देखी भटू भाँवती प्रकास भौर भान केसो, 
कोकिला से वैन नेन ऐनन जुरे गई। 
मेनका सी नारी हठी मेनका कहारी प्यारी, 
रम्भा रमा उमावारी मन कों भुरे गई। 
कमल कली सी लली राजत अलीन बीच, 
गोकुल गलीन में गुलाब सौ कुरे गई। 
बिज्नुल के जालन की कोटिन मसालन की, 
लालन की मालन की दीपति दुरे गई॥ 


५३ 
जाके अङ्ग अङ्ग की बनक पै कनक वारे, 
मोहे लेत मेन मन मोतिन के हारिए। 
ऐसी मन भावनी सौ मोहन जू कीनो मान, 
जाकी ये बड़ाई विधि गावे वेद चारिए॥ 
राधे जू को बदन बिलोको ब्रजचन्द्‌ हठी, 
चन्द्‌ जोति मंद नंद नंद पाइ धारिए। 
सची मंजु घोष सी सु मेनका तिलोतमा सी, 
रम्भा सिवा रति सी रमा सी वारि डारिए॥ 


२५ 


श्रीराधासुधाशतक 


५४ 
अतर पुतायो बाने खासे खसखाने तामै, 
छींटे चहँ ओरन उसीरन के आब के। 
कंजन बिछौना जामे गुंजे अलि-छौना हठी, 
श्रोनन के तोना सोहें सुरन रबाब के॥ 
छूटत फुहारे कासमीर रङ्गवारे भारे, 
बँधे हें कतारे मघा मेघ झरदाब के। 
देखो ब्रजचंद जगबंद चंद मंद होत, 
चंदन महल राधे महल गुलाब के॥ 


५५ 
मनिन महल महँ महके सुगंघे तेसो, 
फटिक सिलान हूँ कौ फरस समारो हे। 
जेबदार जबंदार जरी औ जलूसदार, 
चोजदार बिसद्‌ बिछोनन पसारो है॥ 
चन्द्रमन चौकी पर चम्पक बरन हठी, 
रम्भा रमा उमा रूप गरब उतारो है। 
देखो नन्दनन्द्‌ सुख-कंद्‌ ब्रजचन्द्‌ आजु, 
राधे मुखचन्द्‌ चन्द मन्द्‌ कर डारो हे॥ 


२६ 


श्रीराधासुधाशतक 


५६ 
बैठी कुञ्जभौन गोरी कीरति किसोरी राधे, 
छूटत फुहारे हिमवारे एक पाती हे। 
अतर गुलाब घिस चन्दन चहल मची, 
चारों ओर सुमन सुगन्ध सरसाती हे॥ 
केयो रङ्गवारी हठी उठती तरंगें त्यों, 
अनन्त अंगना सी अङ्ग आभा उफनाती है। 
बाँधि-बाँधि परा सरासरी मुख किरनें यों, 
छोर लों धरा पे छूट छरा खाय जाती है॥ 


५७ 
काम सरसी सी रमा उमा दरसी सी पट, 
फूल अरसी सी घन दामिन उसी सी हैं। 
प्रेम झरसी सी मोह कसन कसीसी लोक, 
लज्जा उकसीसी कान्ह रूप में रसी सी है॥ 
लरी लरसी सी कटि राजे हरिसीसी हठी, 
उर में बसी सी दुति जग में जसी सी हे। 
सिद्धिकर सीसी हिए अँगन ससीसी करे, 
रति की हँसी सी दीसी उर में बसीसी हे॥ 


२७ 


श्रीराधासुधाशतक 


५८ 
प्रेम की झरी सी देखो लालन लरीसी अब, 
चाल में करी सी राजे कटि में हरीसी हे। 
भाग में भरीसी वा सुहाग अगरीसी रास, 
रूप की धरीसी रमा उमा किन्नरी सी हे॥ 
नीति अगरी सी बज जोन्हि बगरी सी हठी, 
चलिए गुपाल लाल सोहे सुघरी सी हे। 
दिपति परी सी है लसत सुरसरी सी है, 
हेम की छरी सी है सदन की बरीसी हे॥ 


५९ 
चन्द्‌ की कलासी नवलासी सखी संग बारों, 
रम्भा रमा उमा हटी उपमा कों को रही। 
कीरति किशोरी वृषभान की दुलारी राधा, 
आली बनमाली को सहज चित्त चोरही॥ 
भौन ते निकसि प्यारी पाय धारे बाहिर लों 
लाली तरवान की उमड़ि इक ओरही। 
बगर बसर अरु डगर डगर वर, 
जगर मगर चारों और दुति हो रही॥ 


२८ 


श्रीराधासुधाशतक 


६० 
हीन हों अधीन हों तिहारो ब्रजसाहिबनी, 


he 


हिये में मलीन करुना की ओर ढरिये। 


०७ 


भारी भवसागर में बोरत बरेह मोहि, 


9०१ 


काम क्रोध लोभ मोह लागे सब अरि ये॥ 
बुरो भलो जैसो तेसो तेरे द्वार पर्‌यौ में तो, 
मेरे गुन ओगुन तें मन में न धरिये। 


कीरतिकिसोरी वृषभान की दुहाई तोहि, 
लच्छ लच्छ भाँति सों हठी की पच्छ करिये॥ 


६१ 
जन दुःखहरनी धरेनी यति घ्यावें तोहि, 
तेरी जग कर्नी विधि बर्नी बड़े स्यान की। 
चिन्ता केसो घेरा मन ढेरा सो भ्रमत फिरे, 
हृदे नहीं डेरा सुधि खान की न पान की। 
घ्यावत बने न मोहि तेरोई कहावत हौं 
हठी पे कृपा की कोर राखि दया दान की। 
ओगुन भरोरी हों कहत कर जोर अब, 
मोरी पच्छ कर तू किसोरी वृषभान की॥ 


२९ 


श्रीराधासुधाशतक 


६२ 
घ्यावत महेश हूँ गनेश हूँ घनेश हूँ, 
दिनेस हूँ फनेस त्यां मुनेस मन मानी हे। 
तीनों लोक जपत त्रिताप की हरन हार, 
नवोनिद्धि सिद्धि मुक्ति भई दरवानी हे॥ 
कीरति दुलारी सेवै चरन बिहारी धन्य, 
जाकी कित्त नित्त विधि वेदन बखानी है। 


साधा काज पल में अराधा छिन आधा हठी, 
बाधा हरिवे कों एक राधा महारानी है॥ 


६३ 
खासे खासे खसखाने छिरके गुलाब आब, 
चन्दन चहल चारु छाये जलजात हैं। 
चाँदनी की सज नीकी पखुरी गुलाब ही की, 
बिछे चार्‌यौ औरन पुरेनन के पात हैं॥ 
छुटत फुहारे हठी अमल सुजल बारे, 
तेसी बहे मन्द बात सियरात गात हैं। 
अतर लपेटे दोऊ सीतल महल बीच, 
प्यारी प्राणनाथ पोंढे-सुख सरसात हैं॥ 


श्रीराधासुधाशतक 


६४ 
जब तें बिलोक्यौ तोहि सुन्दर कुँवर कान्ह, 
तब ही तें बाको चित्त चंग सो चढत हैं। 
डोलत फिरत नहीं खोलत हिये की पीर, 
मेरी कर तेरी सोंह तो जस पढत हैं॥ 
तुम तौ सुघर स्यानी कहिये सबैई बात, 
चलिये जरूर बैँढै कहो का कढत हैं। 
मेटो मन बाघा हठी पूजे मन साधा वे तो, 
रातो दिन राधा राधा राधा ही रटत हें॥ 


६५ 
संभु सुर ध्यावे सदा सेस गुन गावै बिधि, 
पारहू न पावें जे कहेया बेद बानी के। 
परम पद्‌ पायके चढ़ायवे कों लायक हें 
जन सुखदायक सहाय दधि दानी के॥ 
मुकति के मालिक अतालिक हें सिद्धन के, 
दीन प्रतिपालिक रखेया हठी पानी के। 
जोग जज्ञ जप तप कछूवे न साधे ऐसे, 
पद्‌ अवराधे हम राधे महारानी के॥ 


३१ 


श्रीराधासुधाशतक 


६६ 
जाकौं नेति नेति कहि बेदन बखाने भेद, 
नारद्‌ न जाने नहीं काहू ठीक पारो हैं। 
संभु सुर सुरपति सुक मुनि आदि दे के, 
करि जोग जग्य जप तप तन गारो हे॥ 
हठी की अधार वृषभान की कुमारि ऐसी, 
तीन लोक जाकी कृपा कोर को पसारो हैं। 
चार मुख वारो बिधि कहे का बिचारो, 
दससतमुख वारो राधा गुन कहि हारो है॥ 


६७ 
कंचन अटा पै बैठी जोवत घटा हैं प्यारी, 
बिज्ञ की छटा सी सखी सेवत सिहाती हैं। 
लीन्हें कर बीने एके गावती प्रवीने हठी, 
राग रागनींन के प्रमान दिखराती हें॥ 
राधा मुख चंद को मरीचें ब्रजचंद ए, 
उमँडके प्रचंड ह्वै के ऐसी सरसाती हैं॥ 
मंड खंड मंडल कों दाबि के अखंडल कों, 
फोर चंदमंडल काँ छोर कढ़ि जाती हैं॥ 


३२ 


श्रीराधासुधाशतक 


६८ 
अगर लिपायौ चौक बगर सुगन्ध घुन्ध, 
नगर-नगर फेल चार्‍यो ओर हो रही। 
पाँवरीन पाँवडे पराये पौर बाहिर लों 
दीपक धराये मन भाये मग जो रही॥ 
सकल सिंगार साज रावरेई पास हठी, 
ऐसी भाँति भाँवती को भयौ भौन भोर ही। 
आलस उनीदी दृग मूँदी चटकाइ कर, 
सुन्दर सुघर सुकुमार सेज सो रही॥ 


६९ 
बैठी कुँज भौन महारानी सुखदानी सबै, 
किन्नरी नरी नए सुरीन सुर गाबती। 
कोरें कोरें कोंलसी सुवामे इन्दु आननसी, 
प्रमुदित झूमि झूमि पग सहरावती॥ 
ले ले री सुगन्धे गुंजे धीरे धीरे प्यारी पर, 
भोंरन की भीर हठी ऐसी छबि छाबती। 
गोरे गोरे गातन पे नवल किसोरी जू के, 
स्याम रंग बोरे मनो चोंरन चलाबती॥ 


३३ 


श्रीराधासुधाशतक 


७० 
मान करि बैठी वृषभान की कुँवरि कुँज, 
जानिये कहाधों लखि पायो चिन्ह चोरी को। 
कोटि कोटि भाँति मनुहार करि हारी हम, 
रुखहुँ न पायो नेक नवल किशोरी को॥ 
चलिये चतुर चटकीले चित चाव भरे, 
बदन दिखाबों हठी रतिपति जोरी को। 
पायन घिसत सीस निश दिन बीतौ हरि, 
फीको परि गयौ टीको भाल लाल रोरी को॥ 


७१ 
रमा सी उमा सी इन्दुमा सी कीसमा सी हठी, 
छबि की जमा सी भाल दीन्है बिन्दु रोरी के। 
तारा सी तरङ्गना सी मेंनका तिलोत्तमा सी, 
सची मंजुघोषा गिरा गावें गुन गोरी के॥ 
विमला सी नवला सी नव अबला सी खासी, 
मदनबिलासी चन्द्रका सी तन जोरी के॥ 
छोड़ मगरूर जुरि आवतीं जरूर सबै, 
रहती हजूर ठाढ़ी कीरतिकिसोरी के॥ 


३४ 


श्रीराधासुधाशतक 


७२ 
सोइ जगी सुखन समोई सुखदान राधे, 
सौहै छवि दैनी बैनी लचकीली लङ्क पर। 
आलस उनींदी अङ्गरात जमुहात प्रात, 
छबि उफनात छुटी बेंदी भोंह बङ्क पर॥ 
कारी सटकारी चटकारी लटकारी लट 
सुलफ सुहाई सौंहे बदन मयङ्क पर! 
हठी तृन तोरही न उपमा करोर ही, 
सु जगमग हो रही जराऊ परजङ्क पर॥ 


७३ 
केसर अगर खस चन्दन लगायो भौन, 
अतर पुतायो भौ सुगन्ध चहुँ ओरी है । 
कञ्चन फरस मखमल के बिछौना बिछे, 
जरी के बितान आसमान जनु जोरी हे॥ 
आसपास चन्द्रमुखी बिञ्जन चँबर ढोरें, 
लीने पानदान कीने रति दुति थोरी हे । 
हठी सुखदान भरी रूप के गुमान आज, 
स्यान कर बेठी वृषभान की किशोरी हे॥ 


३५ 


श्रीराधासुधाशतक 


७४ 

खासो खस चन्दन गुलाब छिरकायो जैसी, 
छाई चहूँ ओरन सुगन्ध कमलान की । 
मन्द मन्द॒ बिजन डुलावें ललतादि सखी, 
कहती कहानी मृदुबानी सों प्रमान की ॥ 
कोमल करन चाँपें चरन विसाखा हठी, 
जगमग भूषन प्रभा ज्यों सुखदान की । 
चाँदनी सी सेज चांदे चाँदनी बिछौना चारु, 
सुखन समोई सोई बेटी वृषभान की ॥ 


७५ 
करन तरोना जगमगत जराऊ तापे, 
दामिनी चमक चारु चपला बिसेखो तौ । 
सुन्दर सुघर मन मोहन सुजान हठी, 
इन्दीवर लोचन सुफल कर लेखो तो ॥ 
मोती गुहे मङ्ग मध्य तारा गङ्गधार किधों, 
भाग वा सुहाग की बनाई विधि रेखो तो । 
मृगमद्‌ बिंद दीने कोटि चन्द मन्द कीने, 
राधे मुखचन्द ब्रजचन्द॒ चलि देखो तो ॥ 


३६ 


श्रीराधासुधाशतक 


७६ 
मनिन की कोर वारे जरकसी डोर वारे, 
भौरवारे भानु की प्रभान करै फीके हैं। 
ताने हैं बितान तामें भानु की किसोरी बेठी, 
रम्भा रति तीके रूप लगत रती के हें॥ 
देखो बजचन्द्‌ ब्रजरानी को बदन हठी, 
फेले हैं अकास मानो कोटिन ससी के हैं। 
नार्‌यो ओर पुञ्ज जोर पसरे मयूखन के; 
भूषन बिराजें नीके नीके चाँदनी के हें । 


७७ 
आजु हौं गई ती भौन भोर वृषभानुजू के, 
रम्भा रति रमा उमा रूप अब देखी में । 
सुन्दर सुघर सुकुमार सुखदान हठी, 
चामीकर चम्पक तें अधिक बिसेखी में ॥ 
चटकीली चोंप भरी चाव घरै चाहत सी, 
नेनन निहार घरी सुफल के लेखी में । 
गोकुल गलीन बीच ग्वाल गरबीली जात, 
चन्द्‌ से बदन ब्रजचन्द आज देखी में ॥ 


३७ 


श्रीराधासुधाशतक 


७८ 
प्रेम सरसानी जस गांवे वेद बानी चौर, 
ढारै रमा रानी रति रानी सी टहल में । 
कञ्जन सम्हारी सेज मंजुळ करन बेस, 
चाँदनी बरन चारु चंदन चहल में । 
छूटत फुहारे हिम बारे हठी चारों ओर, 
छिरको गुलाब आब ग्रीषम कहल में । 
भेंटी गुजरेटी अहिरेटी कान्ह भानु बेटी, 
अतर लपेटी लेटी सीतल महल में ॥ 


७९ 
पियहितकारी छीरफैन सी सम्हारी सेज, 
मैन मद वारी सोभा सोहत बदन में । 
मोतिन किनारी वारी हठी सेत सारी सीस, 
केयो दामिनी की दुति राजत रदन में ॥ 
कोटि सुखमा सी मंजुघोषा औ तिलोत्तमा सी, 
रम्भा रति मेनका सी वारिये अदन में । 
सुख सरसानी कळ कोकिल सी बानी सुर, 
गावें सुररानी ब्रजरानी के सदन में ॥ 


३८ 


श्रीराधासुधाशतक 


८० 
कौलसे करन नव दलन सम्हारी सेज, 
सुखद्‌ सहेलिन सुगन्ध सों समोई है । 
करिके टहल गई आपने महल मेट, 
चहल पहल हठी दूसरो ना कोई है ॥ 
सुखन सँजोई ओ वियोग ताप खोई प्रीति, 
सखियन गोई मेन मंत्रन सो भोई हे। 
प्यारो भरे अङ्क और प्यारी गलबाही करे, 
ऐसे भानुनन्दिनी गुविंद संग सोई है॥ 


८१ 
सीतल सुगन्ध सान सीतल महल जान, 
ग्रीषम कहल कोल सेज सुखदान की । 
चन्दन चरति अङ्ग पहिरे सुगन्ध चीर, 
बीर बल बीरजू को प्यारी प्रिय प्रान की ॥ 
सुखद्‌ सहेली परवीन बीन ले ले हठी, 
करि करि गान राग तानन बितान की । 
अतरन सीसे कर सुरत खुसीसे नाह, 


बांह दै उसीसै लेटी बेटी वृषभान की॥ 


३९ 


श्रीराधासुधाशतक 


८२ 
फिरत कहाँ है बीर बावरी भई सी तोहि, 
कौतुक दिखाऊँ चलि पेडे कुञ्ज द्वारी के । 
निमिष निहारे डीठ किंतहु न टारे मार, 
नंद के कुमार मेन सेन सुकुमारी के ॥ 
करन पसार कर टगन लगावे हठी, 


_ 


बस परे गरबीली ग्वाल सुकुमारी के । 


आई देखि हों हूँ औ दिखाऊँ तोहि चलि, 
लाल चरन पलोटे वृषभान की कुमारी के । 


८३ 
झूमि झूमि आये घूम घने घनश्याम आली, 
कूके काकपाली कामपाली बरसात हे । 
ऐसे सम कुञ्जभौन कीरतिकिसोरी तोन, 
सखिन समूह साथ सुख सरसात है॥ 
कहा कहों तोहि ताहि देखि आई तेसे भटू, 
कोतुक बिलोकि हठि हिय हरषात हे । 
जमुना के तीर बहे सीतल समीर तहाँ, 
वीर बलबीरजू को बलि बलि जात है ॥ 


श्रीराधासुधाशतक 


८४ 

राजै सुभ सीस उतै मुकुट लटक वारो, 
इन सीस आछी भांत चन्द्रिका निहारी में । 
उतै बनमाल इतै मोतिन की माल वर, 
बानिक बिसाल हठी काम रति वारी में ॥ 
आव निज नीरे नेकु सुमन सुँघाउँ, तोहि, 
सुखद सुहागभरी बात हितकारी में । 
निज अँधियारी में निकुञ्ज की गली में जात, 
आजु ब्रजचन्द मुखचन्द की उजारी में ॥ 


८५ 
आजु हौं गई ही बीर सहज निकुञ्जन में, 
कौतुक बिलोकि तहाँ सब सुखदानी के । 
कहत बने न मोपे अचरज बात हठी, 
कहि कहि हारे मुख चार वेद बानी के ॥ 
श्रवन सुने न माने आँखिन दिखाऊँ. तोहि, 
चलि दुर मेरे साथ चरित गुमानी के । 
लूटे सुख मोटे करे मनुहार कोटे बेठे, 
पायन पलोंटे लाळ राधा महारानी के ॥ 


४१ 


श्रीराधासुधाशतक 


८६ 
चाँदनी के आँगन बिछौना नीके चाँदनी के, 
चाँदनी सी देखि अँखियान सुख लह्यो हे । 
चाँदनी सी चीर चारु चाँदनी के आभूषन, 
चम्पक के गातन बखानो जाते कह्यों हे ॥ 
हठी आस पास बेठी सुधर सुजान सखी, 
जिन्हें देखि रति को गुमान जात बह्यौ हे। 
राधे मुखचन्द्‌ की निकाई ब्रजचन्द आज, 


१०० 


अवनी अकास लों प्रकास फेल रहो हे ॥ 


८७ 


कौल तें मुलामै कोन छवि कमला में तुले, 
फूलन तुला में चढी प्रेम के पला में हैं । 


सेवे बसु जामे छोड छोड निज घामें सुर, 
पालन की बामें करे पोन अचला में हैं ॥ 
रूप के झला में देखी नन्द के लला में हठी, 
रति अबला में कहा सोभा नवला में है । 
चन्द्‌ की कला में न चमक-चपला में ऐसी, 


ललित ललामें राधे करती सलामें है ॥ 


४२ 


श्रीराधासुधाशतक 


८८ 

सोहै सुररानी ब्रजरानी के समीप हठी, 
सुन्दर सुधर सुकुमार तन छोटे री । 
एके चोर कीने एकै पानदान लीने, 
एके आबत की औरे करे अञ्चल की ओटे री ॥ 
एके कर जोरे एके करती निहोरे एके, 
गाय के प्रबीने मन प्यारी को अगोटै री । 
लूटे सुख मोटे एके सेवती निखोटै एके 
बाँधि-बाँधि जोटे कोटे पाइन पलोटै री 


८९ 
रम्भा को रमा को इन्दुमा को औ तिलोतमा को, 
उमा को रमा को कीसमा कों हठी झावरो । 
कमला को विमला को नवला को चपला को, 
सुखमा को उपमा को भलो चित चावरो ॥ 
मेनका को मोहिनी को सची सत्यभामा हूँ को, 
रति रुकमनि जू को करिये निछावरो । 
तारा को तरङ्गना को तरन कला को ऐसे, 
रूपन को रूप राघेरानी रूप राबरो ॥ 


४३ 


श्रीराधासुधाशतक 


९० 
सुर रखवारी सुरराज रखवारी सुक, 
संभु रखवारी रबि चन्द रखवारी है । 
रिषि रखवारी विधि वेद्‌ रखवारी गिरजा, 
ने करी कीरति की कीरति सुभारी है ॥ 
दिग रखवारी दिगपाल रखवारी लोक, 
थोक रखवारी गावे धराधर धारी है । 
ब्रज रखवारी बजराज रखवारी हठी, 
जन रखवारी वृषभान की दुलारी है ॥ 


९१ 
आउ आउ आली एक कोतुक दिखाऊ तोहि, 
बेठे एक सेज रतिपति को ळजामें री । 
कंजन करन मन रंजन के मंजन को, 
खंजन प्रभंजन को अंजन लगामें री ॥ 
हेरत हराकै हठी बोलत छबीली तब, 
कुन्नसें बजामें पे परो सो कछु पामें रीं । 
बेठी दुरि कुञ्जन दिसा सी देखि लीन्ही में तो, 
फूलन के झोरन झमाके पाय झामें री ॥ 


श्रीराधासुधाशतक 


९२ 
बैठी है निकुञ्ज राधे फैलत प्रभा के पुज्ञ, 
आस पास केसर सुगन्धन सनी रहैँ। 
चाँदनी सी चम्पक सी चपला चमीकर सी, 
कमला सी विमला सी नवला घनी रहें ॥ 
देखे ब्रजमाडिली के लाडिली के आगे हठी, 
ठाड़े कर जोरे ब्रजचन्द से धनी रहें । 
रम्भा सी तिलोतमा सी मेनका सी मोहिनी सी, 
सची सी सिवा सी सबे सेवक बनी रहें ॥ 


९३ 
हीरन के हार हिये मोतिन सिंगार किये, 
बेनि औ छबान छिये व्याल दुति थोरी है । 
सुन्दर रदन चारु चन्द से बदन बेठी, 


न्य 


सोभा के सदन वारों मदन की जोरी हे ॥ 
कोकिल से बेन अरबिन्द ऐसे नेन चलि, 
देखिये गुबिन्द बाल दीने भाल रोरी हे । 
सोहे बेस थोरी हठी रंभा रति को री अति, 
गोर तन गोरी वृषभानु की किशोरी है ॥ 


४५ 


श्रीराधासुधाशतक 


९४ 
आलसी हों कूर हों कपूत भाँति भाँतिन को, 
और न उपाय मेरे ध्वाई मोहि कान्ह की। 
करुना करोई हिये आपनोई जान हठी, 
तें तौ प्रानप्यारी सदा करुनानिधान की ॥ 
दीनन की पाल लोकपाल दयासिंधु तोकों, 
घ्यावत गुपाल जिन दावानल पान की । 
सोसे नहीं मन मेरो दोसे नहीं काम राखे, 
तेरेई भरोसै यह बेटी वृषभान की ॥ 


९५ 
रुक्मिनी सी रति सी सची सी सत्यभामा सी तू, 
भीषम की माँ सी जमनासी गोतमासी हे । 
रम्भासी रमा सी ओ सुकेसी मंजुघोषा की सी, 
नवलासी उमासी ओ प्रमासी कीसमा सी है ॥ 
तारा सी तरंगना सी मेनका तिलोत्तमा सी, 
राधा महारानी हठी छबि की जमासी हे । 
कमला सी कमल सी नवला नवीन राजे, 
छाजत छमा पे इन्दुमा सी चन्द्रमा सी हे ॥ 


४६ 


श्रीराधासुधाशतक 


९६ 
रमा को कहा हे रति रम्भा को कहा हे ए, 
बखानै बिधि चारों मुख चारों देव नौ गुनो । 
सची को कहा है सत्यभामा को कहा है अरु, 
चन्द को कहा हे जामें राजत है ओगुनो ॥ 
चम्पा को कहा है चामीकर को कहा है चारु, 
करके बिचार निरघार हठी जौ गुनो । 


राधे महारानी जू को रूप सब रूपन ते, 
दुगुनो हे तिगुनो है चोगुनो है सौ गुनो ॥ 


९७ 
गिरपति लागी मेरु मेरुपति लागी भूमि, 
भूमिपति सेस कोल कच्छ नीर चारी सों । 
दिगपति लागी दिगपालन के हाथ हठी, 
सुरपति लागी सुरपाल छत्रधारी सों ॥ 
दानपति करन करन पति लागी बलि, 
बलिपति लागी केलास के बिहारी सों । 
तीनों लोकपति ब्रजपति सौ लगी हे, 
ब्रजपति पति लागी वृषभान की दुलारी सों ॥ 


श्रीराधासुधाशतक 


९८ 
चाँदनी के चौक बैठी चाँदनी के आभरन, 
चम्पक वरन हठी ऐसी दुति कीकी है । 
मोतिन के हार गरे मोतिन सों मांग भरै, 
मोतिन सिंगार करें प्यारी प्रान पीकी हे ॥ 
ऐसी सुकुमारी वृषभान की कुमारि ओर, 
सबै रूप मोहिनी की लागत रती की है । 


रमा तै उमा ते कोलमा ते किसमा ते इन्दुमा 
ते परमा ते चन्द्रमा ते चारु नीकी 


९९ 
गति पे गयन्द-वारों पग अरविन्द वारोँ, 
हठी अलि वृन्द वारां अलकन फन्द पे। 
गुलफ गुलिन्द वारों सीतला-पे सिन्धु वारों, 
सकल सुगन्ध वारों सुख की सुगन्ध पे॥ 
कटि पे मृगेन्द्र बारों तन छवि वृन्द वारों 
बेनी पै फनिन्द वारों जात नदनन्द पे। 
ओठ जीवबन्धु वारों हाँसी सुधाकन्द वारों, 
कोटि कोटि चंद वारों राधे मुखचंद पे ॥ 

श्रीराधासुधाशतक 


१०० 
कीरति किसोरी वृषभान की दुलारी राधा, 
सहज सखीन लै निकुञ्जन को डगरी। 
चरन को चौकी की चमक चारु अंगन की, 
केयो रंग रंगन की जोति ब्रज बगरी ॥ 
देखें पग द्वारे वारे तन मन प्रान हठी, 
रूप चक चोंधा रही चोंक सब नगरी। 
केधों सुखमा हे के दमा हे के तमा हे के, 


Dat 


उमा हे इन्दुमा है के रमा है रूप आगरी ॥ 


१०१ 
मनिन अटा पे ठाढी पुरट पटा पे प्यारी, 
रूप की घटा सी देखि रीझत गुपाल हे । 
चरन करन की ओं चमक आभरन की, 


३६५१ 


तन अँभरन की सु फेली प्रभा लाल है ॥ 
जकि रहे थकि रहे देखि चकवक रहे, 
हटी नर नारिन कौ ऐसो भयो हाल है । 
केंघों कळू ख्याल है कै मोहिनी कौ जाल है, 
के लालन की माल हे के मदन मसाल हे ॥ 


४९ 


श्रीराधासुधाशतक 


१०२ 
गिरि कीजे गोधन मयूर नब कुँजन को, 
पसु कीजे महाराज नन्द के बगर को । 
नर कीजे तोन जोन राधे राधे नाम रटे, 
तट कीजे बर कूल कालिंदी कगर को ॥ 
इतने पे जोई कछु कीजिये कुँवर कान्ह, 
राखिये न आन फेर हठी के झगर को । 
गोपी पद्‌ पंकज पराग कीजे महाराज, 
तृन कीजे रावरेई गोकुल नगर को ॥ 


१०३ 
चौक परी मुखन समोई लेत सासन को, 
आँसू ढार कहे सुन सखी अभिराम री । 
उतही बिसासी बजबासी कान्ह भेंटो भटू, 
सारिका सुबा के सोर कीने काक काम री ॥ 
एक हों निहोरी हेम पूतरी स्वपन माहि, 
चारयो ओर सिन्धु शोभा ललित ललाम री । 
कित वह ठाम कित मनिन के धाम हाइ, 


कित सुखजाम किते गये घनश्याम री ॥ 
॥ श्रीराधासुधाशतक सम्पूर्ण ॥ 


०५० 


पृष्ठ सं. 


श्रीराधासुधाशतक 


ग्रन्थ के दुर्बोध-शब्दार्थ 
शब्द अर्थ 
रिषिसुदेववसु सम्वत्‌ १८३० 
पावक सुवर्ण 
मनी नीलमणि 
गिलम नरम रुई की पतली गही 
जीवनन्द दुपहरिया का फूल 
जातरूप सोना और कमल 
कञ्चन सटा लट व लता 
केयूर बाज 


छबान ए्डी 


राधे किशोरी दया करो 


हे किशोरी राधारानी! आप मेरे ऊपर दया करिये। इस जगत में 
मुझसे अधिक दीन-हीन कोई नहीं है; अतः आप अपने सहज करुणामय 
स्वभाव से मेरे ऊपर भी तनिक दया दृष्टि कीजिये । 
राधे किशोरी दया करो । 
हम से दीन न कोई जग में, बान दया की तनक ढरो। 
सदा ढरी दीनन पै श्यामा, यह विश्वास जो मनहि खरो॥ 
विषम विषय विष ज्वाल माल में, विविध ताप तापनि जु जरो। 
दीनन हित अवतरी जगत में, दीनपालिनी हिय विचरो॥ 
दास तुम्हारो आस और (विषय) की, हरो विमुख गति को झगरो। 
कबहुँ तो करुणा करोगी श्यामा, यही आस ते द्वार पर्‍यो॥ 
(परम पूज्य श्रीरमेशबाबाजी महाराज) 
मेरे मन में यह सच्चा विश्वास है कि श्यामा जू सदा से दीनों पर दया 
करती आयी हैं। मैं अनादिकाल से माया के विषम विष रूपी विषयों की 
ज्वालाओं से उत्पन्न अनेक प्रकार के तापों की आग में जलता आया हूँ । इस 
जगत्‌ में आपका अवतार दीनों के कल्याण के लिए हुआ है। हे दीनों का 
पालन करने वाली श्री राधे! कृपा करके आप मेरे हदय में निवास कीजिये। 
मैं आपका दास होकर भी संसार के विषयों और विषयी प्राणियों से सुख पाने 
की आशा किया करता हूँ । आप मेरी इस विमुखता के क्लेश का हरण कर 
लीजिए । हे श्यामा जू! जीवन में कभी तो ऐसा अवसर आएगा जब आप मेरे 
ऊपर करुणा करेंगी, इसी आशा के बल पर मैंने आपके द्वार पर डेरा जमा 
लिया है। 


